Juan Martínez Abades

**Juan Martínez Abades**  foi un pintor y músicu asturianu.

## Biografía
Cursa los sos estudios nel Institutu Xovellanos y dende l'entamu manifiéstanse nél unes grandes cualidaes pal dibuxo y pa la música, questudia col maestru Passutti. Ingresa en 1880 na Escuela Superior de Pintura, Escultura y Grabáu, y al mesmu tiempu, asiste al estudiu del escultor José Grajera, que lu adoctrina nel estudiu de les formas clásiques. En 1881 oposita a beca pola Diputación d'Asturies, y pese a algamar el númberu uno, nieguen-yla en beneficiu d'un recomendáu. En 1884 preséntase a la Esposición Nacional de Belles Artes con un cuadru de grandes dimensiones, *La muerte de Mesalina*, que ye aponderáu pola crítica. En 1886 pasa les vacaciones en Xixón y ye a partir d'entós cuando entama la so preferencia por un xéneru bien concretu, la marina, pa la que-y sirve d'inspiración el muelle local, y na que sería una de les primeres figures d'España. No tocante a la dársena xixonesa, Martínez Abades recueye l'aspectu que tenía al pasar de ser un puertu pesqueru y comercial a concentrar un importante movimientu de carbón, con terminales de los ferrocarriles de Llangréu y del Norte 

Los éxitos iniciales anímenlu a participar en toles esposiciones s'entamen, máxime depués d'algamar un premiu na clase de Collorío de la Escuela de Pintura, Escultura y Grabáu. La so próxima meta ye Italia, con visites a Roma, Venecia, Nápoles, Xénova, Milán y Florencia, nes que tien ocasión de depurar el so arte y estudiar el ricu folklore italianu. Frutu d'esa esperiencia son los cuadros qu'envía a la Nacional de 1890: *Agües de Xixón* y *El viáticu a bordo*; el segundu, algama una segunda medaya y en 1891, ofrezse al públicu na Esposición Internacional de Belles Artes que s'entama en Berlín. Nesi mesmu añu pasa a residir definitivamente en Madrid, pasando a ilustrar munches páxines de Blanco y Negro, a partir de 1893. La so sonadía diba n'aumento y munches de les sos obres figuren en coleiciones de L'Habana, Buenos Aires, Bilbao, Barcelona, San Sebastián, Madrid y Méxicu, a la vez que'l so espíritu viaxeru lu impulsa a recorrer una buena parte d'España, con preferencia de les zones llitorales. El Muséu de Belles Artes d'Uviéu o el Muséu Casa Natal de Xovellanos de Xixón, tienen espuesta obra de Martínez Abades.

En 1901 conságrase definitivamente, al presentar a la Nacional una riestra d'ocho cuadros pol qu'algama la Primera Medaya y la Encomienda de Sabela la Católica. Nel Madrid d'entamos de sieglu tien ocasión de tratar a les personalidaes más destacaes de la intelectualidá y, depués d'esponer en munches ocasiones y siempre con afalagos por parte de la crítica y el públicu, entama a simultanear la pintura cola composición de cantares folkloricos asturianos de tipu señardosu, como *Cabraliega*, *La paxarina*, *Duerme, neñina*, *La pandereta* y otres munches, que-y sirivieron pa afrontar una nueva xera, la del cuplé, cola qu'algamaría importantes trunfos. *Mieres del Camín*, estrenada nel Teatru Apolo, franció la marcha d'una llarga riestra d'éxitos, de los que dellos seríen universales, como: *¡Ladrón...!*, *Amor de muñecos*, *Agua que no has de beber*, *Flor de té*, *Mimosa*, *Malantraña*, etc.

Nel añu 1913, na sala Iturrioz de Madrid, entamóse una gran esposición antolóxica de la so obra, siendo nuevamente reconocíu pola crítica y el públicu 


File:Juan Martínez Abades Gathering Seaweed on the Banks of the Berbés 1892.jpg|
File:Juan Martínez Abades Exterior Port and Abra of Bilbao with Punta Galea 1903.jpg|


## Referencies

## Enllaces esternos